คปภ.เตรียมออกกฎ คุมประกันออนไลน์
คปภ.ระดมสมองออกเกณฑ์คุมการขายประกันภัยผ่านออนไลน์ ครอบคลุมให้กู้เงิน
2 ม.ค. 2559

คปภ.ระดมสมองออกเกณฑ์คุมการขายประกันภัยผ่านออนไลน์ ครอบคลุมให้กู้เงิน 
นายอำนาจ วงศ์พินิจวโรดมผู้ช่วยเลขาธิการสายพัฒนาและวิเคราะห์ระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า การขายประกันผ่านออนไลน์จะได้รับความนิยมเพิ่มขึ้นในอีก 5-10 ปีข้างหน้า โดยยอดขายปี 2558 ขยายตัวกว่า 100% 
ทั้งนี้ ในปี 2559 จะเป็นครั้งแรกที่จะออกกรมธรรม์ออนไลน์ โดยไม่มีการออกกรมธรรม์กระดาษให้ลูกค้า ซึ่ง คปภ.ต้องออกกฎกติกามาควบคุมดูแล ตั้งแต่การเผยแพร่รูปแบบกรมธรรม์ออนไลน์ เลขที่กรมธรรม์ ใบเสร็จรับเงิน และการจัดส่งข้อมูลให้ลูกค้า รวมทั้ง คปภ.จะร่วมมือกับบริษัทประกัน ในการออกเกณฑ์ว่าด้วยความปลอดภัยในการซื้อประกันออนไลน์ เพื่อสร้างความน่าเชื่อถือในระบบการชำระเงินของบริษัทประกันภัยด้วย 
ขณะเดียวกัน คปภ.ต้องออกเกณฑ์ครอบคลุมธุรกรรมอื่นๆ ของประกันชีวิตด้วย เพราะในอนาคต บริษัทประกันชีวิตต้องการให้บริการการกู้ยืมผ่านออนไลน์ การเวนคืนกรมธรรม์ นอกเหนือจากการขายประกันผ่านออนไลน์